飛來峰
作者：周麟之
朝代：宋

paragraphs: 西域嶄崱羣玉峰，懸崖萬丈穿玲瓏。
世人不識真鬼工，夜半躍起隨雷風。
天與西湖作奇觀，嶷然飛墮羣山中。
海風吹雨萬壑暝，往往密有雲相通。
遥望煙鬟出林塢，重巒面面青蓮宇。
孤雲起石風生泉，游人六月不知暑。
世傳飛來我亦疑，摩挲蒼璧心更悲。
當年禁囿山水遠，艮岑一石須人挽。
無人把酒酹山靈，飛入君王上林苑。